ད་དུང་ཆོས་ཕྱོགས་ནས་བཤད་ན་རྫུན་དང་།ཕྲ་མ།ཚིག་རྩུབ།ངག་ཀྱལ་དང་བཞི་ནི་མི་དགེ་བ་བཅུའི་ནང་ནས་འབྱུང་སླ་ཤོས་དག་ཡིན་ལ།མི་དགེ་བ་བཅུའི་ནང་ནས་མང་ཤོས་ཀྱང་ངག་གམ་ཁ་ལ་བརྟེན་ནས་བྱུང་ཡོད།འདི་ནི་ནང་པ་སངས་རྒྱས་པའི་ཆོས་ཀྱི་གཞུང་ལུགས་ནས་བྱུང་བའི་ཉེས་པ་ལྕི་ཤོས་གྲས་ཡིན་པ་དང་།ད་ལྟ་འཇིག་རྟེན་འདི་དང་སྤྱི་ཚོགས་འདིར་འབྱུང་བཞིན་པའི་གནད་དོན་ཁག་གི་ཐོག་ནས་བཤད་ཀྱང་།ཁ་ནས་བཤད་པའི་ཉེས་པ་དང་དེ་ལ་བརྟེན་ནས་བྱུང་བའི་མཇུག་འབྲས་ནི་བསམ་མི་ཕོད་པའི་ཚོད་དུ་གྱུར་ཡོད།དེར་བརྟེན་ཆོས་སྒྲུབ་པའི་སྐབས་ངག་བཅད་བྱེད་སྲོལ་ཡོད་པའང་གནད་དོན་འདི་ལ་བརྟེན་ནས་བྱུང་ཞིང་།དོན་དམ་པར་ཁ་ནི་མི་དགེའི་བང་མཛོད་ཅིག་ཡིན་པ་ཕྱོགས་གང་ཐད་ནས་གསལ་པོ་ཡིན་པས།དོན་མེད་ཁ་ནས་ཚིག་ངན་སྨྲ་བར་ངན་གོམས་སུ་གྱུར་པ་ཞིག་ལ་མཚོན་ན་དེ་ཙམ་དོ་སྣང་ཡོང་མི་ཐུབ་པ་དང་།དོན་དངོས་བསམ་བློ་ཞིབ་ཏུ་བཏང་སྟེ་བལྟས་ན་ཁ་ནས་བྱུང་བའི་མི་དགེ་བ་དང་།དེ་ལ་བརྟེན་ནས་སྤྱི་ཚོགས་ནང་འཁྲུག་རྐྱེན་བྱུང་བ་ནི།ད་ལྟའི་དུས་ཚོད་འདིར་འཛམ་གླིང་ཤར་ནུབ་ཀུན་ནས་ཚད་མཐོ་ཤོས་སུ་གྱུར་ཡོད།